সুজেট জর্ডন মারা গিয়েছেন গত মার্চে। মৃত্যুকালে তাঁর বয়স হয়েছিল ৪০। উইকিপিডিয়ায় তাঁর পরিচয় অন্য। সুজেটের নামের পাশে লেখা রয়েছে, পার্ক স্ট্রিটে গণধর্ষণের শিকার সুজেট। এই পরিচয়ের আড়ালে ঢাকা পড়ে যায় সুজেটের বাকি পরিচয়গুলোও। সুজেট ছিলেন, প্রথম সারির নারীঅধিকার কমিটির এক প্রধান কর্মী। ধর্ষণ-বিরোধী আন্দোলনেরও এক উল্লেখযোগ্য সৈনিক তিনি।
কিন্তু গণমাধ্যমে তাঁর নামের পাশে লেখা হল, সুজেট পার্ক স্ট্রিটে গণধর্ষণের শিকার। সুজেট একটি ছোটখাটো কল সেন্টার চালাতেন। একটি ইংরেজি মাধ্যম স্কুলে সুজেটের বড় মেয়ে দ্বাদশ এবং ছোট মেয়ে দশম শ্রেণিতে পড়ে।
২০১২-র ৫ ফেব্রুয়ারি পার্ক স্ট্রিটের একটি হোটেলের সামনে থেকে সুজেটকে গাড়িতে তুলে নিয়ে যায় পাঁচ জন অভিযুক্ত। এই পাঁচ অভিযুক্তকেই দোষী সাব্যস্ত করা হয়। তার মধ্যে দু’ জন পলাতক। বৃহস্পতিবার তিন জনকে দোষী সাব্যস্ত করে নগর দায়রা আদালত।
২০১২-র সংশ্লিষ্ট দিনে গাড়িতে ধর্ষণ করে সুজেটকে এক্সাইড মোড়ের কাছে ফেলে দেয় তারা।  ফেব্রুয়ারির আট তারিখ সুজেট পার্ক স্ট্রিট থানায় অভিযোগ জানালেও পুলিশ প্রাথমিক ভাবে বিষয়টিকে গুরুত্বই দেয়নি বলে অভিযোগ। সেই সময়ে সংবাদমাধ্যমে খবরটি প্রকাশিত হলে, মুখ্যমন্ত্রী মমতা বন্দ্যোপাধ্যায় গোটা ঘটনাকে সাজানো বলে উল্লেখ করেন। সুজেট দেখে যেতে পারলেন না অভিযুক্তরা দোষী সাব্যস্ত হয়েছে। শুক্রবার তাদের সাজা ঘোষণা করা হবে।